Torsdag aften er bodegaen Den Nordjyske Ambassade proppet med unge nordjyder, og der summer af god stemning, snarlig weekend, og... Valgkamp. Kontrasten kunne nærmest ikke være større. Nogenlunde samtidig med at statsminister Mette Frederiksen (S) torsdag aften indtog landets fineste talerstol ved Folketingets traditionelle åbningsdebat, indledte Danmarksdemokraternes formand, Inger Støjberg, sin valgturné i Nordjylland med en charmeoffensiv i den berygtede gå-i-byen-gade Jomfru Ane Gade. -	Vi er jo et smut i Aalborg, fordi jeg er opstillet i Nordjylland, så jeg tænkte, at jeg selvfølgelig skulle starte min valgkamp heroppe i det nordjyske, lyder det fra den nordjyske politiker. Støjberg er erklæret uværdig af Folketinget efter sin rigsretsdom, hvor hun blev straffet med 60 dages ubetinget fængsel for at bryde loven i sagen om tvangsadskilte asylpar og deltog derfor ikke i åbningsdebatten. - Jeg ville helt klart helst have været i folketingssalen, men jeg må ikke være til åbningsdebat, og så kan man lige så godt få det bedst mulige ud af det, siger hun, da TV 2 møder hende i Aalborg. Støjberg er flyttet fra Vestjyllands til Nordjyllands Storkreds. Dermed udfordrer hun direkte statsminister Mette Frederiksen, der stiller op i samme region i et opgør, som iagttagere anser for at være blandt de mest spændende. Hjemmevant i Jomfru Ane Gade Selvom den stramme knold måske kan virke noget atypisk i Jomfru Ane Gade, så er det langt fra første gang, at Inger Støjberg sætter sine ben i Gaden. - Og ikke kun da jeg var ung! Siger hun. - Jeg er her jo engang i mellem. Ikke ofte, men altid med mit gamle studiehold en gang om året, fortæller Støjberg. Fra valgkamp til tvekamp På Den Nordjyske Ambassade bliver Inger Støjberg da også vel modtaget. To studerende fra Aalborg Universitet har grebet chancen, og udfordret Inger Støjberg til at slå søm i en træstub og drikke shots: - Vi er her først og fremmest for at give Inger Støjberg en udfordring, og det er at slå søm i med to friske drenge. Vi har fået et prangende ja af Inger selv, så det vil vi nu tage op med hende, siger Frederik Lau. -	De er nok mulige kandidater til mit parti, for de er rimelig gode til at overtale, smiler Inger Støjberg. Den Nordjyske Ambassade er et sted med mange unge vælgere, og selvom Danmarksdemokraterne primært har fat i det lidt ældre publikum, så synes de unge, at det er sjovt at møde en politiker i en lidt anderledes setting: -	Jeg synes, det er sjovt. Men det er næsten mere interessant at spørge Inger Støjberg, hvorfor du gør det her, spørger Frederik Lau. -	Vi er meget rundt overalt. Det er alt fra debatmøder til sådan noget her. Sådan en torsdag aften er der jo ikke super mange debatmøder at være ude til, og derfor bruger vi sådan en torsdag aften til at tage ud en tur i Jomfru Ane Gade, lyder svaret fra Støjberg. - Hun står ved, hvad hun siger Som statsministeren har også Inger Støjberg anskaffet sig en valgbus. Bussen er beklædt med flere store billeder af partilederen i total med håret sat op i den karakteristiske knold. Der er også fundet plads til hendes hund, labradoren Ludvig, der kører med. Og vælgerne er tilsyneladende også med, idet Støjberg træder ud af bussen og ind i "Gaden" klokken lidt over otte torsdag aften. Det er selfie-tid, og den første til at få et billede er den 21-årige socialrådgiverstuderende Lucas: - Det er spændende, at hun er fra Nordjylland som mig. Så ved man, man har en lokal stemme på Christiansborg, siger han med henvisning til Inger Støjbergs bopæl i Hadsund. Hun har brudt loven, men gemmer sig ikke Fem landbrugsmekanikerelever fra erhvervsskolen i Aars er på vej i byen, da de bumper ind i Støjberg. Nu får de sig en snak med partilederen og tager imod merchandise fra partifolk. Iphone-covers med et Dannebrog og partinavnet på bagsiden. Måske kender de ikke hendes politik i detaljen, men de har en god fidus til hende. Tidligere har de stemt på Liberal Alliance og de konservative. - Vi ved, at politikken er blå, og det er allerede en god start. Hun er en af favoritterne, og hun står ved, hvad hun siger helt til sidste ende, siger Marius Bønløkke. I tænker i forhold til hendes dom ved Rigsretten? - Ja, lige præcis. Hun tager det med oprejst pande. Hun har brudt loven? - Ja, og det er jo en ærlig sag. Men hun gemmer sig ikke bag alle andre, som statsministeren. Det duer jo ikke. Så går det galt, siger Marius Bønløkke. Man fornemmer irritationen fra drengegruppen rettet mod statsministerens håndtering af mink-sagen, hvor hun fik en næse, mens fødevareminister Mogens Jensen (S) blev fyret. Et kæmpeplus Analyser peger på , at Inger Støjberg står svagest blandt de yngre vælgere, og dem er der en overflod af i Jomfru Ane Gade. Også denne torsdag aften. Selv afviser hun, at det er udslagsgivende for besøget: - Det har vi helt reelt ikke tænkt over. Der er ikke så mange steder, man ellers kan tage hen, sådan en torsdag aften, hvor der er mennesker. Den fysiske tilstedeværelse giver dog pote hos landbrugsmekanikereleverne. - Det er da et kæmpeplus, at hun kommer ud til os i stedet for at sidde og gemme sig ovre i København, siger Marius Bønløkke. Kan Inger drikke shots? Efter at have delt flyers og telefoncovers ud i tyve minutter indfinder Inger Støjberg sig på baren Den Nordjyske Ambassade. Seks studerende fra Aalborg Universitet afbrydes i et spil Meyer og rykker sammen i deres bås for at give plads til Danmarksdemokraten. De tilbyder hende et shot "Små Fugle" med smag af eukalyptus og salmiak i en syntetisk blå farve. Og så starter slagsangen: "Kan Inger, kan Inger, kan Inger drikke shots." Det kan hun tilsyneladende: - Okay, det smager jo alt for godt, siger hun, inden hun driver videre til de næste potentielle vælgere. Træerne vokser dog ikke ind i himlen. - Det er da konge, hun drikker shots med os, men det får os da ikke til at stemme på hende, siger Steen Frederiksen, der studerer erhvervsøkonomi på Aalborg Universitet. Dårlige tabere Andetsteds i baren har et par akademikere udfordret Inger Støjberg til en gang slå søm. De lokker hende med, at der er "mindst to stemmer på spil", men Støjberg er i tvivl, om de stemmer på hende, afhængig af om hun vinder eller taber. Hun smiler og siger drillende: - I virker som nogle dårlige tabere, så vil jeg vinde stemmerne, skal jeg nok være dårlig. De klukker begge med og virker overrasket over joken. "Hun kaldte os lige dårlige tabere", som den ene siger. Han virker ikke fornærmet, men underholdt. Støjberg taber i slå søm, men har måske vundet et par stemmer, da hun igen lister ud af baren og ned mod bussen, inden promillerne udvikler sig i Gaden. Hun lader til at være godt tilfreds med den første spæde kampagneaktivitet i sin nye storkreds. Du slår søm i og drikker shots. Risikerer du ikke, at folk kan opfatte det som plat, og det bliver brugt imod dig? - Det kan godt være, men jeg vil sige, man skal ikke gå en tur i Gaden, hvis man ikke vil tage et shot. Det ville være helt mærkeligt, siger partilederen. Danmarksdemokraterne står i seneste meningsmåling foretaget af Megafon for TV 2 fra 5. oktober til 9,7 procent af stemmerne.

Opsummering:
For første gang stiller Inger Støjberg op i Nordjyllands Storkreds, og torsdag aften begyndte hun valgkampen i Aalborgs mest ikoniske gade.